**КОМИ РЕСПУБЛИКАСА ВÖР-ВА ОЗЫРЛУН ДА ГÖГÖРТАС ВИДЗАН МИНИСТЕРСТВОЛÖН ТШÖКТÖД**

**Региональнöй тшупöда экспертиза объектъяслы государственнöй экологическöй экспертиза котыртöм да нуöдöм кузя государственнöй мог збыльмöдан административнöй регламент вынсьöдöм йылысь**

«Экологическöй экспертиза йылысь» 1995 во ноябр 23 лунся 174-ФЗ №-а Федеральнöй оланпас, «Государственнöй могъяс збыльмöдöм (государственнöй услугаяс сетöм) кузя административнöй регламентъяс лöсьöдан да вынсьöдан пöрадок йылысь» Коми Республикаса Правительстволöн 2009 во февраль 12 лунся 24 №-а шуöм олöмö пöртöм могысь

ТШÖКТА:

Вынсьöдны Региональнöй тшупöда экспертиза объектъяслы государственнöй экологическöй экспертиза котыртöм да нуöдöм кузя государственнöй мог збыльмöдан административнöй регламент.

Министр М.В.Некипелова

Сыктывкар

2009 вося моз тöлысь 12 лун

359 №

Вынсьöдöма

Коми Республикаса вöр-ва министерстволöн

2009 во моз тöлысь 12 лунся 359 №-а тшöктöдöн

Региональнöй тшупöда экспертиза объектъяслы государственнöй экологическöй экспертиза котыртöм да нуöдöм кузя государственнöй мог збыльмöдан

**АДМИНИСТРАТИВНÖЙ РЕГЛАМЕНТ**

**I. Панас**

1. Региональнöй тшупöда экспертиза объектъяслы государственнöй экологическöй экспертиза котыртöм да нуöдöм кузя государственнöй мог збыльмöдан административнöй регламентыс (водзö – Административнöй регламент) урчитö действиеяс (административнöй процедураяс) олöмö пöртан кадколаст да сьöрсьöн-бöрсьöн мунанног, министерстволöн тэчас юкöдув да чина йöз костын öтувъя уджалан пöрадок, а сiдзжö региональнöй тшупöда экспертиза объектъяслы государственнöй экологическöй экспертиза котыртöм да нуöдöм кузя государственнöй мог збыльмöдiгöн сетöм уджмогъяс олöмö пöртöм кузя олöмö пöртысь власьт мукöд республиканскöй органкöд да организациякöд налöн йитöд кутöм.

2. Региональнöй тшупöда экспертиза объектъяслы государственнöй экологическöй экспертиза котыртöм да нуöдöм кузя государственнöй могсö збыльмöдö Коми Республикаса вöр-ва озырлун да гöгöртас видзан министерство.

3. Региональнöй тшупöда экспертиза объектъяслы государственнöй экологическöй экспертиза котыртöм да нуöдöм кузя Коми Республикаса вöр-ва озырлун да гöгöртас видзан министерстволöн государственнöй мог збыльмöдсьö со мый серти:

«Вöр-ва гöгöртас видзöм йылысь» 2002 во тöвшöр тöлысь 10 лунся 7-ФЗ №-а Федеральнöй оланпас (Россия Федерацияса законодательство собрание, 2002, 2 №, 133 ст; 2004, 35 №, 3607 ст.; 2005, 1 № (I юк.), 25 ст.; 19 №, 1752 ст.; 2006, 1 №, 10 ст.; 52 № (I юк.), 5498 ст.; 2007, 7 №, 834 ст.; 27 №, 3213 ст.);

«Звер-пöтка йылысь» 1995 во косму тöлысь 24 лунся 52-ФЗ №-а Федеральнöй оланпас (Россия Федерацияса законодательство собрание, 1995, 17 №, 1462 ст.; 2003, 46 № (I юк.), 4444 ст; 2004, 45 №, 4377 ст.; 2005, 1 № (I юк.), 25 ст.; 2006, 1 №, 10 ст.; 52 № (I юк.), 5498 ст.; 2007, 1 № (I юк.), 21 ст.; 17 №, 1933 ст.); «Экологическöй экспертиза йылысь» 1995 во вöльгым тöлысь 23 лунся 174-ФЗ №-а Федеральнöй оланпас (Россия Федерацияса законодательство собрание, 1995, 48 №, 4556 ст.; 1998, 16 №, 1800 ст; 2004, 35 №, 3607 ст.; 52 (I юк.), 5276 ст.; 2006, 1 №, 10 ст.; 50 №; 5279 ст; 52 № (I юк.), 5498 ст.);

«Россия Федерацияса гражданалысь шыöдчöмъяс видлалан пöрадок йылысь» 2006 во ода-кора тöлысь 2 лунся 59-ФЗ №-а Федеральнöй оланпас (Россия Федерацияса законодательство собрание, 2006, 19 №, 2060 ст.);

«Государственнöй экологическöй экспертиза нуöдан пöрадок йылысь положение вынсьöдöм йылысь» Россия Федерацияса Правительстволöн 1996 во лöддза-номъя тöлысь 11 лунся 698 №-а шуöмöн (Россия Федерацияса законодательство собрание, 1996, 40 №, 4648 ст.);

«Государственнöй экологическöй экспертиза нуöдысь нештатнöй экспертъяслы уджысь мынтысьöм йылысь» Россия Федерацияса Правительстволöн 1996 во лöддза-номъя тöлысь 11 лунся 679 №-а шуöмöн (Россия Федерацияса законодательство собрание, 1996.06.17, 25 №, 3027 ст.);

«Документациялы государственнöй экологическöй экспертиза нуöдöм вылö дон индан пöрадок йылысь положение вынсьöдöм йылысь» Вöр-ва гöгöртас видзöм кузя Россия Федерацияса государственнöй комитетлöн 1998 во косму тöлысь 22 лунся 238 №-а тшöктöд (регистрируйтöма Россия Федерацияса юстиция министерствоын 1998 во лöддза-номъя тöлысь 1 лунся 1533 №);

 «Коми Республикаын миянöс кытшалысь вöр-ва видзöмын йитöдъяс ладмöдöм йылысь» 2005 во ода-кора тöлысь 14 лунся 42-РЗ №-а Коми Республикаса Оланпас (2006 во 04.03 лунся 14-РЗ №-а КР Оланпаслöн редакцияын);

«Коми Республикаын экологическöй экспертиза юкöнын йитöдъяс ладмöдöм йылысь» 2006 во йирым тöлысь 6 лунся 78-РЗ №-а Коми Республикаса Оланпас;

«Государственнöй экологическöй экспертиза юкöнын Коми Республикаса олöмö пöртысь власьт орган йылысь» Коми Республикаса Юралысьлöн 2006 во öшым тöлысь 29 лунся 152 №-а Индöд;

 «Государственнöй экологическöй экспертиза вылö корöм нештатнöй экспертъяслы уджысь мынтысян норма индöм йылысь» Коми Республикаса вöр-ва министерстволöн 2007 во урасьöм тöлысь 15 лунся 55 №-а тшöктöд,

«Государственнöй экологическöй экспертиза нуöдан дон арталiгöн накладнöй рöскод норматив вынсьöдöм йылысь» Коми Республикаса вöр-ва министерстволöн 2007 во урасьöм тöлысь 15 лунся 56 №-а тшöктöд;

«Сёрнитчöмлысь ылöса форма вынсьöдöм йылысь» Коми Республикаса вöр-ва министерстволöн 2007 во урасьöм тöлысь 15 лунся 57 №-а тшöктöд;

«Экологическöй экспертиза котыртöм да нуöдöм йылысь» Коми Республикаса вöр-ва министерстволöн 2007 во кöч тöлысь 17 лунся 480 №-а тшöктöд да Россия Федерацияса да Коми Республикаса мукöд нормативнöй правовöй акт, а сiдзжö тайö Административнöй регламент.

4. Экспертизалöн шöр могöн лоö тöдмавны, лöсялöны-ö документъяс да (либö) документация, кутшöмъяс подулалöны экологическöй экспертиза объект збыльмöдöмкöд йитчöм овмöс нуöдан да мукöд удж, экологическöй корöмъяслы, кутшöмъясöс индöма миянöс кытшалысь гöгöртас видзан юкöнын техническöй регламентöн да законодательствоöн, медым миянöс кытшалысь гöгöртас вылö татшöм удж нуöдöмыс эз вермы лёк ногöн инмыны.

5. Региональнöй тшупöда объектъяслы государственнöй экологическöй экспертиза котыртöм да нуöдöм кузя государственнöй мог збыльмöдан помшуöмöн лоö объектъяс серти, кутшöмъясöс планируйтöны пöртны олöмö Коми Республика мутасын, государственнöй экологическöй экспертизалöн кывкöртöд вöчöм, мый лöсялö «Экологическöй экспертиза йылысь» 1995 во вöльгым тöлысь 23 лунся 174-ФЗ №-а Федеральнöй оланпаслöн 18 статьяса корöмъяслы.

6. Шыöдчысьясöн лоöны юридическöй кывкутысьяс, а сiдзжö овмöс да мукöд удж нуöдны планируйтысь асшöр уджалысьяс, кодъяс веськыда да косвеннöя вермöны инмыны миян кытшалысь вöр-ва вылö, а сiдзжö Россия Федерацияса государственнöй власьт органъяс да Россия Федерацияса субъектъяслöн государственнöй власьт органъяс, кодъяс сетöны законодательство серти государственнöй экологическöй экспертиза вылö материалъяс.

**II. Государственнöй мог збыльмöдан пöрадок дорö корöмъяс**

7. Государственнöй мог збыльмöдан правилöяс йылысь юöртан пöрадок.

7.1. Государственнöй мог збыльмöдан правилöяс йылысь юöрсö сетöны:

1) Веськыда министерствоын (экологическöй экспертиза юкöнын);

2) Телефон пыр да факсöн вöдитчöмöн;

3) Электроннöй пошта пыр (запросъяссö электроннöй пошта пыр примитöны сутки чöж, запросъяссö видлалöны да тайö запросъяс вылö вочакывсö мöдöдöны Министерстволöн уджалан кадö).

8. Министерстволöн инпас: Сыктывкар, Интернациональнöй ул., 157 к.

Документъяс да шыöдчöмъяс мöдöдöм вылö пошта инпас: 167982, Сыктывкар, Интернациональнöй ул., 157 к.

Экологическöй экспертиза юкöнлöн инпас: Сыктывкар, Интернациональнöй ул., 108-А к.

Юкöнлöн уджалан график:

|  |  |
| --- | --- |
| Вежон лун | Уджалан кад |
| Выльлун | 8.45 - 18.15 |
| Воторник | 8.45 - 18.15 |
| Середа | 8.45 - 18.15 |
| Четверг | 8.45 - 18.15 |
| Пекнича | 8.45 – 15.45 |
| Субöта | шойччан лун |
| Вежалун | шойччан лун |

Экологическöй экспертиза юкöнын волысьясöс примитан график (Коми Республикаса вöр-ва министерстволöн тэчас юкöдулын, кодi веськыда збыльмöдö государственнöй могсö):

|  |  |
| --- | --- |
| Вежон лун | Волысьясöс примитан кад |
| Выльлун | 10.00 - 12.00; 15.00 - 17.30 |
| Воторник | 10.00 - 12.00; 15.00 - 17.30 |
| Середа | 10.00 - 12.00; 15.00 - 17.30 |
| Четверг | 10.00 - 12.00; 15.00 - 17.30 |
| Пекнича | 10.00 - 13.00; 14.00 - 15.00 |
| Субöта | Шойччан лун |
| Вежалун | Шойччан лун |

Экологическöй экспертиза юкöнлöн телефон/факс (код 8-8-2112) 44-84-35.

Коми Республикаса вöр-ва министерствоö шыöдчöм вылö электроннöй инпас: mprrk@rkomi.ru, mprrk@mail.ru.

Министерстволöн официальнöй сайт: Mpr. rkomi. ru,

9. Государственнöй мог збыльмöдöм йылысь юöрсö индöны экологическöй экспертиза юкöнлöн юöр сетан стенд вылын, кöнi лоö тайö административнöй регламентыс.

10. Государственнöй мог збыльмöдан процедура кузя консультацияяс сетöны гижöда шыöдчöм серти, телефон либö электроннöй пошта пыр.

Гижöда шыöдчöм серти консультируйтiгöн шыöдчöм вылö вочакывсö мöдöдöны пошта пыр шыöдчысьлöн инпас серти гижöда шыöдчöм регистрируйтöмсянь 30 лунысь оз дырджык кадколастö.

Электроннöй пошта пыр консультируйтiгöн шыöдчöм вылö вочакывсö мöдöдöны шыöдчысьлöн инпас серти шыöдчöм воöмсянь 10 лунысь оз дырджык кадколастö.

Гражданалöн да организацияясöс петкöдлысьяслöн телефон звöнокъяс вылö вочакыв сетiгöн экологическöй экспертиза юкöнса чинö йöз сетöны юöр татшöм юалöмъяс кузя:

государственнöй экологическöй экспертиза котыртöмсö да нуöдöмсö регламентируйтысь нормативнöй актъяс йылысь юöръяс (нормативнöй правовöй акт ним, номер, сiйöс примитан кадпас);

государственнöй экологическöй экспертиза котыртöм да нуöдöм вылö колана документ да материал лыддьöг;

государственнöй экологическöй экспертиза вылö сетöм материалъяслöн комплектносьт йылысь юöр.

Мукöд юалöмсö экологическöй экспертиза юкöн видлалö лöсялана гижöда шыöдчöм подув вылын.

Консультацияяс сетöны дон босьттöг.

11. Юридическöй фактöн, мый лоö подулöн государственнöй мог збыльмöдöм вылö, лоö Коми Республикаса вöр-ва озырлун да гöгöртас видзан министерствоö гижöда шыöдчöм (сопроводительнöй письмö) регистрируйтöм государственнöй экологическöй экспертиза нуöдöм вылö став колана материал содтöмöн «Экологическöй экспертиза йылысь» 1995 во вöльгым тöлысь 23 лунся 174-ФЗ №-а Федеральнöй оланпаслöн 14 статья серти (Россия Федерацияса законодательство собрание, 1995, 48 № , 4556 ст.; 1998, 16 №, 1800 ст.; 2004, 35 №, 3607 ст.; 52 № (I юкöн), 5276 ст.; 2006, 1 №, 10 ст.; 50 №, 5279 ст., 52 № (I юк.), 5498 ст.).

Государственнöй экологическöй экспертиза вылö материалъяс дорö сопроводительнöй письмö регистрируйтöны экологическöй экспертиза юкöнын государственнöй экологическöй экспертиза объектъяслы учёт нуöдöм вылö индöм пöрадок серти.

Государственнöй экологическöй экспертиза объект сетöны экспертнöй юкöдулö 2 экземплярöн, мукöд материал – 1 экземплярöн.

12. Государственнöй мог збыльмöдан кадколаст.

12.1. Государственнöй экологическöй экспертиза нуöдан кадколаст регламентируйтöма «Экологическöй экспертиза йылысь» 1995 во вöльгым тöлысь 23 лунся 174-ФЗ №-а Федеральнöй оланпаслöн 14 ст., 4 п.-öн. Индыссьö экспертнöй уджлöн сьöкыдлун серти тöд вылö босьтöмöн, уна-ö сетöма экспертиза вылö материалсö, кутшöм мутаслöн вöр-ва аслыспöлöслуныс да удж нуöдны босьтчöм районын экологическöй серпасыс да кыдзи босьтчöм удж нуöдöмыс вермас инмыны вöр-ва гöгöртаслы, да лоö:

- прöстöй объектъяслы государственнöй экологическöй экспертиза– 45 лун;

- шöркодь сьöкыдлуна объектъяслы государственнöй экологическöй экспертиза – 60 лунöдз;

- сьöкыд объектъяслы государственнöй экологическöй экспертиза – 60-сянь 120 лунöдз.

Государственнöй экологическöй экспертиза объектъяслöн сьöкыдлун серти базöвöй критерийяс сетöма тайö Административнöй регламентлöн 26 содтöдын.

Государственнöй экологическöй экспертиза нуöдан кузьтаыс оз вермы лоны 4 тöлысьысь дырджык.

 Государственнöй экологическöй экспертиза нуöдiгöн колана дырйи вермасны вежны сiйöс нуöдан кадколастсö да корöм экспертъяслысь лыдсö.

Государственнöй экологическöй экспертиза нуöдан кадколаст содтöмсö да экспертнöй комиссиялысь состав вежöмсö оформитöны Коми Республикаса вöр-ва министерствоса тшöктöдöн.

Кор содтöны государственнöй экологическöй экспертиза нуöдан кадколастсö, сiйöс нуöдан став кадколастыс оз вермы лоны 6 тöлысьысь дырджык.

13. Государственнöй мог збыльмöдны кутшöмкö кад кежлö дугöдöмын подув лыддьöг:

1) документацияыс оз ло государственнöй экологическöй экспертиза объектöн;

2) государственнöй экологическöй экспертиза нуöдöмысь мынтысьöмсö эскöдысь документыс абу Заказчикöн быть мынтысьöм йылысь уведомление пöлучитöм лунсянь 30 лун чöжöн;

3) государственнöй экологическöй экспертиза котыртöм да нуöдöм вылö колана материалъяссö абу сетöма сiйö кадколастö, кутшöмöс индöма КР вöр-ва министерстволöн государственнöй экологическöй экспертиза вылö комплекттöм материалъяс йылысь письмöын.

14. Государственнöй мог збыльмöдан местаяслы корöмъяс.

14.1. Государственнöй мог збыльмöдан местаяслы колö лöсявны Россия Федерацияса законодательствоöн индöм корöмъяслы шыöдчысьяслы да чина йöзлы бур условиеясöн, сы лыдын государственнöй мог вöчöм могысь инвалидъяслы правояс збыльмöдöм вылö позянлунъяс сетöмöн.

14.2. Государственнöй мог збыльмöдiгöн шыöдчысьясöс могмöдöны бур условиеясöн, сы лыдын колана ногöн оборудуйтöны примитöм, виччысьöм, юöр босьтöм да колана документъяс гижöм вылö жыръяс, а Министерствоса чина йöзлы лöсьöдöны государственнöй мог сетöм вылö бур условиеяс.

Государственнöй мог збыльмöданiнъясын индöма öтув вöдитчан (асмогасянiн) да волысьяслысь вылыс кöлуй видзан местаяс.

14.3. Министерстволöн места серти зданиеö пыранiнын öшöдöны Министерство нимöн табличка Коми Республикаса государственнöй кывъяс вылын.

14.4. Шыöдчысьясöс примитöны Министерстволöн торъя индöм жыръясын, кодъяс могмöдсьöны табличкаöн кабинетлысь номерсö, Министерстволöн тэчас юкöдувлысь нимсö, кодi кывкутö государственнöй услуга сетöмысь, индöмöн, оборудуйтöны улöсъясöн, пызанъясöн. Пызан вылын гижöм вылö пуктöны кабала да канцелярия кöлуй.

14.5. Шыöдчысьяслы виччысьöм вылö индыссьöны улöсъясöн, креслöясöн оборудуйтöм местаяс.

14.6. Шыöдчысьяслы юöр босьтöм вылö да документъяс оформитны позянлун вылö индöны улöсъясöн, пызанъясöн оборудуйтöм местаяс. Пызан вылын гижöм вылö пуктöны кабала да канцелярия кöлуй (шарикöвöй ручкаяс).

14.7. Министерствоса чина мортлöн быд уджалан места колö оборудуйтны персональнöй компьютерöн, тшöтш вöдитчöм вылö колана юöр базаöн, печатайтан да сканируйтан устройствоясöн.

15. Государственнöй мог збыльмöдсьö дон вылö. Государственнöй экологическöй экспертиза, сы лыдын сiйöс мöд пöв нуöдöмыс, могмöдсьö сьöмöн Заказчик тшöт весьтö государственнöй экологическöй экспертиза нуöдöм вылö документациялы КР вöр-ва министерствоöн индöм государственнöй экологическöй экспертиза нуöдöм вылö рöскод сметакöд тырвыйö лöсялöмöн.

Государственнöй экологическöй экспертиза нудан доныс артавсьö «Экологическöй экспертиза йылысь» Федеральнöй оланпаслöн 28 статья, «Государственнöй экологическöй экспертиза нуöдысь нештатнöй экспертъяслы уджысь мынтысьöм йылысь» Россия Федерацияса Правительстволöн 1996 во лöддза-номъя тöлысь 11 лунся 679 №-а Шуöм серти (Россия Федерацияса законодательство собрание, 1996, 25 №, 3027 ст.), Документациялы государственнöй экологическöй экспертиза нуöдöм вылö дон индан пöрадок йылысь положение тöд вылö босьтöмöн, мый вынсьöдöма Вöр-ва гöгöртас видзöм кузя Россия Федерацияса государственнöй комитетлöн 1998 во косму тöлысь 22 лунся 238 №-а тшöктöдöн, регистрируйтöма Россия Федерацияса юстиция министерствоын 1998 во лöддза-номъя тöлысь 1 лунся 1533 № (Олöмö пöртысь власьт федеральнöй органъяслöн нормативнöй актъяс бюллетень, 13 №, 98.07.06), «Государственнöй экологическöй экспертиза вылö корöм нештатнöй экспертъяслы уджысь мынтысян норма индöм йылысь» Коми Республикаса вöр-ва министерстволöн 2007 во урасьöм тöлысь 15 лунся 55 №-а тшöктöд, «Государственнöй экологическöй экспертиза нуöдан дон арталiгöн накладнöй рöскод норматив вынсьöдöм йылысь» Коми Республикаса вöр-ва министерстволöн 2007 во урасьöм тöлысь 15 лунся 56 №-а тшöктöд серти, а сiдзжö Россия Федерацияса мукöд нормативнöй правовöй акт да экологическöй экспертиза юкöнын олöмö пöртысь власьт федеральнöй органъяслöн да КР вöр-ва министерстволöн мукöд инструктивно-методическöй документ серти, кутшöм регламетируйтö государственнöй экологическöй экспертиза нуöдан донлысь индан пöрадоксö.

**III. Административнöй процедураяс**

16. Государственнöй мог збыльмöдiгöн пöртсьöны олöмö татшöм административнöй процедураяс:

1) экспертиза нуöдöм вылö документъяс примитöм да регистрируйтöм;

2) экспертиза нуöдöм вылö документъяс видлалöм;

3) экспертиза нуöдöм;

4) экспертизалысь кывкöртöд вынсьöдöм;

5) экспертизалысь кывкöртöд сетöм;

6) мöд пöв экспертиза нуöдöм.

Государственнöй мог збыльмöдан блок-схема вайöдöма тайö административнöй регламент дорö 1 №-а содтöдын.

17. Экспертиза нуöдöм вылö документъяс примитöм да регистрируйтöм.

17.1. Государственнöй мог збыльмöдöм вылö шыöдчан лунöн лыддьыссьö Министерствоöн экологическöй экспертиза нуöдöм вылö документъяс регистрируйтан кадпас.

Сэк, кор документъяссö мöдöдöны пошта пыр, мöдöдан фактсö эскöдöмыс лоö экспертиза закажитысьлöн.

17.2. Экспертиза нуöдöм вылö документъяссö 1 уджалан лунöн колö регистрируйтны Министерстволöн контроль, государственнöй служба да кадръяс юкöнын, сiйö жö луннас мöдöдöны экологическöй экспертиза, ва да му йитöдъяс департаментса начальниклы да мöд уджалан лунысь оз сёрджык сетöны экологическöй экспертиза юкöнö.

17.3. Процедуралöн помшуöм: документъяс примитöма, регистрируйтöма да мöдöдöма экспертиза юкöнö.

18. Экспертиза нуöдöм вылö документъяс видлалöм.

18.1. Государственнöй экологическöй экспертиза котыртöм да нуöдöм вылö кывкутысьöн лоö экологическöй экспертиза юкöнса начальник (водзö – кывкутысь чина морт).

Экологическöй экспертиза юкöнса начальник индö кывкутысь мортöс да документъяс юкöнö воан лунсянь 1 уджалан лун чöжöн сетö сылы воöм документъяссö государственнöй экологическöй экспертиза котыртöм да нуöдöм вылö.

18.2. Кывкутысь морт Министерствоын экспертиза нуöдöм вылö документъяс регистрируйтан кадпассянь 7 уджалан лун чöжöн видлалö:

лöсялöны-ö найö государственнöй экологическöй экспертиза объектъяслы, кыдзи индöма «Экологическöй экспертиза йылысь» Федеральнöй оланпаслöн 12 статья серти;

государственнöй экологическöй экспертиза вылö сетöм материалъяслысь комплектносьтсö.

Сэк, кор сетöм материалъясыс лöсялöны корöмъяслы, кывкутысь морт сопроводительнöй письмö регистрируйтан лунсянь 7 лунысь оз дырджык кадколастö мöдöдö Заказчиклы уведомление сы йылысь, мый колö мынтысьны государственнöй экологическöй экспертиза нуöдöмысь уведомление пöлучитöм лунсянь 30 лун чöжöн. Индöм уведомление дорö содтыссьö государственнöй экологическöй экспертиза нуöдöмсö мынтысьöм вылö смета да тшöт (4, 5, 6 содтöдъяс).

 Сэк, кор сетöм материалъясыс оз лöсявны тайö Административнöй регламентлöн индöм корöмъяслы, кывкутысь морт сопроводительнöй письмö регистрируйтан лунсянь 7 лун чöжöн мöдöдö Заказчиклöн инпас серти уведомление сы йылысь, мый государственнöй экологическöй экспертиза вылö сетöм материалъясыс абу комплектын государственнöй экологическöй экспертиза нуöдöм вылö документ лыддьöг, а сiдзжö тырвыйö материалъяс сетан кадколаст йылысь юöр сетöмöн (3 содтöд).

30 лунся кадколастö кö корöм материалъяссö оз сетны, то экологическöй экспертизасö оз нуöдны, Заказчиклы мöдöдöны уведомление сы йылысь, мый материалъяссö колö босьтны экспертнöй юкöдулын.

Сэк, кор корöм материалъяссö сетöны урчитöм кадколастö, кывкутысь морт содтöд материал мöдöдöм йылысь сопроводительнöй письмö регистрируйтан лунсянь сизим лунысь оз дырджык кадколастö мöдöдö Заказчиклы уведомление сы йылысь, мый колö мынтыны государственнöй экологическöй экспертиза нуöдöмысь уведомление пöлучитöм лунсянь 30 лун чöжöн.

Государственнöй экологическöй экспертиза нуöдöм вылö рöскод сметасö оформитö кывкутысь морт, сöгласуйтö экологическöй экспертиза юкöнса начальниккöд.

18.5. Процедуралöн помшуöм:

1) экспертиза нуöдöм вылö документъяссö прöверитöма;

2) Материалъяслöн комплектносьт дырйи дасьтöма государственнöй экологическöй экспертиза нуöдны мынтысьöм вылö рöштшöт да смета, дасьтöма государственнöй экологическöй экспертиза нуöдöм вылö быть мынтысьöм йылысь письмö (уведомление) уведомление пöлучитöм лунсянь 30 лун чöжöн.

3) Сэк, кор государственнöй экологическöй экспертиза вылö сетöм документъясыс абу комплектын, дасьтöма письмö (уведомление) сы йылысь, мый колö 30 лунся кадколастö мöдöдны содтöд материалъяс;

4) Сэк, кор урчитöм кадколастö сетöма корöм материалъяссö, дасьтöма государственнöй экологическöй экспертиза нуöдöмысь мынтысьöм вылö рöштшöт да смета, дасьтöма письмö (уведомление) сы йылысь, мый колö мынтыны государственнöй экологическöй экспертиза нуöдöмысь уведомление пöлучитöм лунсянь 30 лун чöжöн.

Кор государственнöй экологическöй экспертиза нуöдöм вылö тшöтсö абу мынтöма либö Заказчикöн юöртöм документация пöлучитöм лунсянь 30 лун чöжöн тырмытöм документъяссö абу сетöма, сетöм материалъяслы экологическöй экспертизасö оз нуöдны. Заказчиклы мöдöдöны уведомление сы йылысь, мый материалъяссö колö босьтны экспертнöй юкöдулын.

19. Экспертиза нуöдöм.

19.1. Государственнöй экологическöй экспертиза нуöдан кад заводитчöмыс индыссьö сыысь мынтысьöмсö эскöдысь документ пöлучитöм бöрын 30 лунысь оз сёрджык. Тайö кад чöжыс кывкутысь морт:

лöсьöдö экспертнöй комиссияса юрнуöдысьлöн да кывкутысь секретарлöн кандидатураяс кузя, а сiдзжö государственнöй экологическöй экспертиза нуöдан кадколаст кузя вöзйöмъяс;

экспертнöй комиссияса юрнуöдыськöд лöсьöдö экспертнöй комиссиялöн состав кузя вöзйöмъяс да дасьтö государственнöй экологическöй экспертиза нуöдöм вылö задание (7, 8, 11 содтöдъяс);

лöсьöдö государственнöй экологическöй экспертиза котыртöм да нуöдöм кузя тшöктöд бала да мöдöдö сiйöс Коми Республикалöн вöр-ва министерствоса веськöдлысьяслы (9, 10 содтöдъяс).

19.2. Экспертнöй комиссияса кывкутысь секретарöс индöны экспертнöй юкöдувса штатнöй сотрудникъяс лыдысь (унджыкысьсö тайö водзынджык индöм кывкутысь морт).

Öткымын случай дырйи, сьöкыд объектъяслысь государственнöй экологическöй экспертиза нуöдiгöн индöны кык кывкутысь секретарöс.

19.3. Экспертнöй комиссияö пырысьяслöн лыдыс колö кык вылö юксьытöмöн да оз вермы лоны этшаджык куим мортысь либö сы мында;

19.4. Государственнöй экологическöй экспертиза нуöдан экспертнöй комиссияяс (водзö шусьö – экспертнöй комиссия) лöсьöдöны государственнöй экологическöй экспертиза нуöдан быд торъя объект серти (водзö шусьö – экспертиза объект) кыдзи КР вöр-ва министерстволöн нештатнöй экспертъясысь, сiдзи и штатнöй сотрудникъясысь.

19.5. Государственнöй экологическöй экспертиза нуöдöм вылö экспертнöй комиссиялöн состав (юрнуöдысь, кывкутысь секретар да экспертнöй комиссияö пырысьяс), нуöдан кадколаст да задание вынсьöдсьö КР вöр-ва министерствоса тшöктöдöн (9, 10 содтöдъяс).

19.6. Экспертнöй комиссияса кывкутысь секретар сьöкыд объектъяслысь государственнöй экологическöй экспертиза котыртöм да нуöдöм йылысь тшöктöд йöзöдöмсянь дас уджалан лун чöжöн лöсьöдö да мöдöдö общественносьткöд йитöд кутысь юкöдулö Öтуввезын КР вöр-ва министерстволöн официальнöй сайт вылын йöзöдöм могысь экспертнöй комиссияöн государственнöй экологическöй экспертиза удж заводитчöм йылысь уведомление, кöнi юöртöма экспертнöй комиссияöн государственнöй экологическöй экспертиза котыртан заседание нуöдан кад да места йылысь.

19.7. Кывкутысь секретар телефон пыр либö телефонограммаöн юöртö государственнöй экологическöй экспертиза вылö Заказчиклы экспертнöй комиссияöн государственнöй экологическöй экспертиза котыртан заседание нуöдан кадпас да места йылысь. Мукöд колана йöзлы (Коми Республикаса государственнöй власьт органъяс, меставывса асвеськöдлан органъяс, общестеннöй организацияяс да мукöд) юöртöны экспертнöй комиссияöн государственнöй экологическöй экспертиза котыртан заседание нуöдан кад да места йылысь сэк, кор эм заседаниеын участвуйтöм йылысь гижöда запрос.

19.8. Государственнöй экологическöй экспертиза нуöдiгöн нуöдöны экспертнöй комиссиялысь котыртан заседание.

19.8.1. Котыртан заседание вылын:

экспертнöй комиссияса юрнуöдысь кырымалö экспертнöй комиссиялöн группаясса юрнуöдысьяслы да сэтчö пырысьяслы заданиеяс.

кывкутысь секретар:

юöртö заседаниеын участвуйтысьяслы экспертнöй комиссиялöн удж заводитчöм йылысь, кодöс лöсьöдöма государственнöй экологическöй экспертиза котыртöм да нуöдöм йылысь тшöктöд серти;

 кырымалö экспертнöй комиссияса юрнуöдыськöд да экспертнöй комиссияö став пырыськöд сьöм вылö удж (услугаяс) збыльмöдöм вылö кык экземплярöн дасьтöм торъя сёрнитчöмъяс. Сёрнитчöмлысь öти экземплярсö сетöны экспертнöй комиссияса юрнуöдысьлы да сэтчö пырысьяслы;

сетö экспертнöй комиссияö пырысьяслы быдöнлы комиссияса юрнуöдысьöн вынсьöдöм заданиеяс да государственнöй экологическöй экспертиза вылö документация;

сöгласуйтö экспертнöй комиссияса юрнуöдыськöд да сэтчö пырысьяскöд экспертнöй комиссияса календарнöй уджалан план бала, кöнi индысььöны кадколастъяс (кадпасъяс):

государственнöй экологическöй экспериза вылö Заказчик дорö юалöмъяс дасьтöм вылö;

экспертнöй комиссиялысь промежуточнöй заседаниеяс нуöдöм вылö;

торъя (группöвöй) экспертнöй кывкöртöдъяс лöсьöдöм вылö;

 экспертнöй комиссиялысь öтувъя кывкöртöд лöсьöдöм вылö (17 содтöд).

19.9. Колана дырйи экспертнöй комиссияö пырысьяс вермасны ветлыны овмöс нуöдны босьтчан местаö содтöд юöр босьтöм да экспертнöй комиссиялысь выезднöй заседание нуöдöм могысь. Экспертъяс группалысь командируйтöмсö оформитöны тшöктöдöн.

19.10. Экспертнöй комиссияса заседание вылын проектнöй решениеяс гöгöрвоöдöм могысь вермасны корны государственнöй экологическöй экспертиза вылö Заказчикöс петкöдлысьясöс. Та дырйи кывкутысь секретар водзджык мöдöдö письмö/телефонограмма Заказчиклы сiйöс петкöдлысьясöс командируйтöм йылысь (13 содтöд).

19.11. Государственнöй экологическöй экспертиза кузя эксперт экспертиза нуöдiгöн вермö шыöдчыны КР вöр-ва министерствоö сы йылысь, мый государственнöй экологическöй экспертиза объектъяс быд боксянь да объективнöя донъялöм могысь Заказчиклы государственнöй экологическöй экспертиза вылö колö сетны содтöд материалъяс, сы лыдын торъя экологическöй туялöмъяслысь лыдпасъяс, рöштшöтлысь да анализлысь кывкöртöдъяс, мукöд материал, мый колö государственнöй экологическöй экспертизалысь кывкöртöд вöчöм вылö.

Та дырйи кывкутысь секретар дасьтö Заказчик инпас вылö письмö содтöд материалъяс быть сетöм йылысь юöртöмöн (18 содтöд).

19.12. Экспертнöй комиссияса юалöмъяс оформитöны гижöмöн, мый экспертнöй комиссияса юрнуöдысь кырымалö, да лоöны индöм письмö дорö содтöдöн.

19.13. Экспертнöй комиссияса юалöмъяс вылö вочакывъяс да содтöд документация, мый воö государственнöй экологическöй экспертиза вылö Заказчиксянь да мукöд колана йöзсянь, индöм ногöн регистрируйтöны да сетöны кывкутысь секретарлы экспертнöй комиссияса уджын вöдитчöм вылö.

19.14. Экспертнöй комиссияса уджын:

лöсьöдöны быдöнлы торъя да группöвöй (эмöсь кö экспертнöй группаяс) экспертнöй кывкöртöдъяс, кодъясöс сетöны экспертнöй комиссияса кывкутысь секретарлы (15, 16 содтöдъяс);

экспертнöй комиссияса юрнуöдысь да кывкутысь секретар лöсьöдöны экспертнöй комиссиялысь öтувъя кывкöртöд бала торъя да группöвöй экспертнöй кывкöртöдъяс подув вылын (17 содтöд);

видлалöны экспертнöй комиссияса кывкöртöд бала экспертнöй комиссияса заседаниеяс вылын.

19.15. Экспертнöй комиссияса заседаниеяс оформитöны сёрнигижöдъясöн, кодъясöс кырымалöны экспертнöй комиссияса юрнуöдысь да кывкутысь секретар (19, 19а, 19б, 19в, 20 содтöдъяс).

19.16. Экспертнöй комиссиялöн медбöръя заседание вылын:

видлалöны государственнöй экологическöй экспертизалöн экспертнöй комиссиялысь öтувъя кывкöртöд бала;

экспертнöй комиссияса юрнуöдысь докладывайтö сы йылысь, кутшöм помшуöм экспертнöй комиссия уджлöн да кывкöртöд балалöн;

государственнöй экологическöй экспертизалöн список серти экспертнöй комиссияö став пырысьыс кырымалö государственнöй экологическöй экспертизалысь öтувъя кывкöртöдсö кык экземплярöн;

экспертнöй комиссияса юрнуöдысь да сэтчö пырысьяс кырымалöны вöчöм уджлысь примитан актъяс.

19.17. Сэк, кор комиссияö пырысь унджык квалифицированнöй мортыс оз кырымавны кывкöртöдсö, а сiдзжö сэк, кор список серти экспертъяс комиссияö öти коймöдысь унджык пырысьяслöн эм торъя видзöдлас либö кырымалöма кывкöртöдсö торъя видзöдлас вылö ссылкаöн, комиссияса юрнуöдысь Экспертнöй юкöдувса юрнуöдыськöд öтвылысь докладывайтöны Коми Республикалöн вöр-ва министерствоса юрнуöдысьяслы сы йылысь, мый öнiя составöн комиссияыс оз вермы примитны государственнöй экологическöй экспертизалöн кывкöртöд кузя решение, колö нюжöдны сылысь нуöдан кадколастсö да комиссияö пыртны содтöд экспертъясöс.

19.18. Сэк, кор экспертнöй комиссияса кывкöртöдсö абу кырымалöма список серти сылöн унджык гöлöсöн весиг государственнöй экологическöй экспертиза нуöдан кадколастсö нюжöдöм бöрын, тайö экологическöй экспертизаыс лыддьыссьö помасьöмöн кывкöртöдтöг. Экспертъяслысь став помшуöмъяссö да торъя видзöдлассъяссö босьтöны тöд вылö. Лöсьöдöны выль экспертнöй комиссия экспертъясысь, кодъяс эз участвуйтны воддза экспертизаын да лöсялöны экспертъяслы сетöм став корöмъяс серти.

19.19. Сэк, кор список серти экспертнöй комиссияö пырысь унджык квалифицированнöй мортыс (кык коймöдсьыс абу этшаджык) ошкöны экспертнöй комиссияса öтувъя кывкöртöд бала, кывкöртöд баласö (паныд либö бур) кырымалöны экспертнöй комиссияö став пырысьыс, мый бöрын сiйö лоö экспертнöй комиссияöн лöсьöдöм кывкöртöдöн.

19.20. Государственнöй экологическöй экспертиза нуöдысь экспертнöй комиссиялöн кывкöртöдсö кырымалöны кык экземплярöн да оз вермы вежны, сiйöс кырымалысьяс кö оз кöсйыны.

19.21. Кор экспертнöй комиссияö торъя пырысьяс абу сöгласöсь экспертнöй комиссияöн лöсьöдöм кывкöртöдöн, сэки найö кырымалöны кывкöртöсö «торъя видзöдлас» пасйöдöн. Торъя видзöдлассö эксперт оформитö документöн, кытчö пасйö экспертнöй кывкöртöд помшуöмъясöн сöгласитчытöм помкаяслысь подувсö да индö экспертиза вылö сетöм материалъяслысь экологическöй корöмъяслы да нормаяслы лöсявтöмын торъя фактъяс (21 содтöд).

19.22. Сэк, кор объективнöй помкаяс вöсна комиссияö торъя пырысьяс (экспертнöй комиссияса юрнуöдысь, кывкутысь секретар да мукöд эксперт) оз вермыны кырымавны экспертнöй комиссияöн лöсьöдöм кывкöртöдсö, татшöмторсö пасйöны экспертнöй комиссияса медбöръя заседаниелöн сёрнигижöдын да экспертнöй комиссияö пырысьлöн овлы паныд кывкутысь секретар гижö пасйöд «кырымапасыс абу объективнöй помка вöсна». Документ, кöнi пасйöмаöсь подулалöмöн объективнöй помкаяссö, мый вöсна экспертнöй комиссияöн лöсьöдöм кывкöртöдсö комиссияö торъя пырысьяс оз вермыны кырымавны, вурöны торъя объект серти государственнöй экологическöй экспертизалöн делöö.

19.23. Государственнöй экологическöй экспертизалöн объект кузя государственнöй экологическöй экспертиза кывкöртöд вермö лоны бур либö паныд.

19.24. Экспертнöй комиссияöн лöсьöдöм бур кывкöртöдын вермасны лоны помшуöмъяс:

босьтчан уджын экологическöй корöмъяслы лöсялöм йылысь, мый индöма миянöс кытшалысь вöр-ва гöгöртас видзан юкöнын Россия Федерацияса законодательстволы;

миянöс кытшалысь вöр-ва гöгöртаслы инмыны позянлун йылысь;

экспертиза объект збыльмöдны позянлун йылысь.

19.25. Экспертнöй комиссияöн лöсьöдöм паныда кывкöртöдын вермас лоны кык сикас помшуöм:

а) кывкöртöдын, кутшöмöс лöсьöдiс экспертнöй комиссия, гижöм пасйöдъяс да вöзйöмъяс серти сетöм материалъяссö помöдз быть вайöдöм йылысь;

б) сы вöсна, мый босьтчан уджын абу позянлуныс экологическöй безопасносьт корöмъяссö кутчысьöм вылö, экспертиза объект збыльмöдны позьтöмлун йылысь.

19.26. Миянöс кытшалысь гöгöртас видзан юкöнын нормативно-техническöй да инструктивно-методическöй документ балаяс кузя, кутшöмъясöс вынсьöдöны Коми Республикаса государственнöй власьт органъяс, государственнöй экологическöй экспертиза кывкöртöдын колö пасйыны миянöс кытшалысь гöгöртас видзан юкöнын нормативно-техническöй да инструктивно-методическöй индöм документ балалöн медшöр положениеясыс миянöс кытшалысь вöр-ва видзан юкöнын Россия Федерацияса законодательстволы да экологическöй безопасносьт корöмъяслы лöсялöм (лöсявтöм) йылысь помшуöмъяс, а сiдзжö тайö экспертиза объект збыльмöдöмын экологическöй да сыкöд йитчöм мукöд лоöмтор йылысь помшуöмъяс.

19.27. Экспертнöй комиссияöн лöсьöдöм кывкöртöдсö экспертъяслöн торъя видзöдласъясöн да экспертнöй комиссиялöн медбöръя заседаниеса сёрнигижöдöн сетöны экспертнöй юкöдулö тайö кывкöртöдсö вынсьöдöм йылысь тшöктöд бала дасьтöм вылö.

19.28. Экспертнöй комиссияöн государственнöй экологическöй экспертизалысь кывкöртöд оформитан кадпасöн лоö государственнöй экологическöй экспертиза нуöдысь экспертнöй комиссияса квалификационнöй составöн кывкöртöд кырымалан кадпас.

19.29. Процедуралöн помшуöм: дасьтöма государственнöй экологическöй экспертизалысь кывкöртöд бала.

20. Экспертизалысь кывкöртöд вынсьöдöм.

20.1. Экспертнöй комиссияöн лöсьöдöм кывкöртöдлöн статусыс лоö сiйöс вынсьöдан лунсянь государственнöй экологическöй экспертизалöн кывкöртöдöн.

20.2. Государственнöй экологическöй экспертизалысь кывкöртöд вынсьöдöм йылысь тшöктöд вынсьöдöны кадколастö, мый урчитöма государственнöй экологгическöй экспертиза котыртöм дв нуöдöм йылысь тшöктöдöн. Заказчиклöн запрос серти государственнöй экологическöй экспертизалысь кывкöртöд вынсьöдöм йылысь тшöктöд бала дорö содтыссьö государственнöй экологическöй экспертиза нуöдiгöн котыртан да право боксянь корöмъясö кутчысьöм йылысь справка (государственнöй экологическöй экспертиза нуöдiгöн котыртан да право боксянь корöмъясö кутчысьöм йылысь справкалöн образецыс сетöма 25 содтöдын).

20.3. Экспертнöй комиссиялöн кывкöртöд оз вынсьöдны сэк, кор:

государственнöй экологическöй экспертизалысь нуöдан процедурасö торкöма;

государственнöй экологическöй экспертиза кывкöртöдлöн сюрöсыс оз лöсяв помшуöмъяслы.

20.4. Государственнöй экологическöй экспертизалöн бур кывкöртöдлысь вына кадколастсö урчитö Коми Республикаса вöр-ва министерстволöн тшöктöд.

Государственнöй экологическöй экспертизалöн бур кывкöртöд дырйи объект иналöмсö подулалысь материалъяслöн вына кадколастыс (объектъяс стрöитöмын да проектводзвывса стадияса мукöд сикас документация инвестируйтöмсö подулалöм) индыссьö объект проектируйтöм да государственнöй экологическöй экспертиза вылö сылысь баласö сетöм вылö колана кадколаст серти.

 Государственнöй экологическöй экспертизалöн бур кывкöртöдлысь вына кадколастыс индыссьö подулалöм кадколаст серти, мый колö государственнöй экологическöй экспертиза нуöдiгöн Заказчикöн сетöм проектнöй решениеяс збыльмöдöм да объект стрöитöмсö помалöм вылö, а сiдзжö лöсялана дöзьöр да контроль нуöдысь органъяслöн бур сёрнитчöмъясын да кывкöртöдъясын дзескöдöмъяс тöд вылö босьтöмöн.

20.5. Экспертнöй комиссияöн государственнöй экологическöй экспертизалысь кывкöртöд вынсьöдöм бöрын кывкутысь секретар мöдöдö экспертъясöн вöчöм удж примитан актъяссö, кутшöмъясöс кырымалöма Коми Республикалöн вöр-ва министерствоса юрнуöдысьöн, а сiдзжö юрнуöдысьöн да экспертнöй комиссияöн удж (услугаяс) донысь вöчöм вылö сёрнитчöмъяссö вöр-ваöн вöдитчöмын экономическöй анализ вöчан да бюджетнöй планируйтан юкöнö, кодi кывкутö финансöвöй отчётносьт вöсна, сетöм уджысь (услугаясысь) мынтысьöм вылö.

20.6. Сэк, кор государственнöй экологическöй экспертизалöн кывкöртöдыс паныд, заказчик вермö сетны материалъяссö мöд пöв государственнöй экологическöй экспертиза нуöдöм вылö тайö кывкöртöдын гижöм пасйöдъяссö помöдз вайöдöм бöрын.

20.7. Государственнöй экологическöй экспертизалöн бур кывкöртöд воштö юридическöй вынсö сэк, кор:

водзынджык нуöдöм государственнöй экологическöй экспертизалöн пасйöдъяс серти государственнöй экологическöй экспертиза объектсö доработайтöма;

олöмö пöртысь федеральнöй власьт орган вежö миянöс кытшалысь вöр-ва видзан юкöнын вöр-ваöн вöдитчан условиеяссö;

государственнöй экологическöй экспертиза объектсö збыльмöдöны документацияысь кежöмöн, кутшöмлы вöлi сетöма государственнöй экологическöй экспертизалысь бур кывкöртöд, да (либö) индöм документацияö пыртöны вежсьöмъяс;

государственнöй экологическöй экспертиза серти бур кывкöртöдыслöн помасьö вына кадколастыс;

государственнöй экологическöй экспертизалысь бур кывкöртöд пöлучитöм бöрын проектнöй да мукöд документацияö пыртöны вежсьöмъяс.

20.8. Государственнöй экологическöй экспертизалöн паныда кывкöртöд дырйи право боксянь оз позь збыльмöдны государственнöй экологическöй экспертиза объект.

20.9. Процедуралöн кывкöртöд: вынсьöдöма государственнöй экологическöй экспертизалысь кывкöртöд.

21. Государственнöй экологическöй экспертизалысь кывкöртöд сетöм.

21.1. Экспертнöй комиссияса кывкутысь секретар мöдöдö Заказчиклы государственнöй экологическöй экспертизалысь кывкöртöд сопроводительнöй письмööн сiйöс вынсьöдан лунсянь 5 лун чöжöн (22, 23, 24 содтöдъяс).

Государственнöй экологическöй экспертизалöн вынсьöдöм кывкöртöдлысь мöд экземплярсö видзöны экологическöй экспертиза юкöнын.

21.2. Сэк, кор общественносьт петкöдлысьяссянь, йöзöс юöртан средствояссянь эмöсь гижöда запросъяс, кывкутысь морт 5 лунöдз кадколастö мöдöдö государственнöй экологическöй экспертиза нуöдöмын кывкöртöдъяс йылысь юöрöн письмö.

21.3. Экспертнöй комиссияса кывкутысь секретар экспертнöй комиссияöн государственнöй экологическöй экспертиза кывкöртöд вынсьöдöм йылысь тшöктöд йöзöдöмсянь дас уджалан лун чöжöн лöсьöдö да мöдöдö общественносьткöд йитöд кутысь юкöдулö Коми Республикаса вöр-ва министерствоса Öтуввез сайтын государственнöй экологическöй экспертиза нуöдöмын кывкöртöдъяс йылысь юöр.

21.4. Материалъяслысь öти экземплярсö (миянöс кытшалысь гöгöртас вылö инмöмсö донъялöм кузя юкöд), мый сетöма государственнöй экологическöй экспертиза вылö, сiйöс помалöм бöрын сетöны экспертнöй юкöдулö, мукöд материалсö бöр сетöны заказчиклы.

21.5. Процедуралöн помшуöм: экспертиза вылö Заказчиклы кывкöртöд мöдöдöм.

22. Мöд пöв экспертиза нуöдöм.

22.1. Мöд пöв экспертизасö нуöдö экспертнöй комиссия тайö регламентöн индöм пöрадок серти.

22.2. Государственнöй экологическöй экспертиза мöд пöв нуöдöм вылö подувнас лоö:

- шыöдчысьöн тырмытöмторъяс бырöдöм, пасйöдъяс да вöзйöмъяс кузя, кутшöмъясöс индöма экспертизалöн паныда кывкöртöдын, документъяссö помöдз вайöдöм;

- ёрд решение.

22.3. Государственнöй экологическöй экспертиза мöд пöвсö нуöдö экспертнöй комиссия, кыдзи векджык овлö, аслас медводдза составнас (тайö объектлы экспертиза вöчысьяс).

22.4. Медым вöчны колана контрольнöй уджъяс, государственнöй экологическöй экспертизалöн кывкöртöд йылысь юöр мöдöдöны Коми Республикаса вöр-ва министерстволöн миянöс кытшалысь гöгöртас видзöм кузя рай (гор) комитетъясö, меставывса асвеськöдлан органъясö.

22.5. Процедуралöн помшуöм: мöд пöв нуöдöма государственнöй экологическöй экспертиза.

**IV. Государственнöй мог збыльмöдöм бöрся видзöдан форма да пöрадок**

23. Государственнöй мог збыльмöдöм кузя административнöй процедураясöн урчитöм действиеяслöн öта-мöд бöрся мунанногö кутчысьöм бöрся быдлунъя контроль нуöдö Министр (сiйöс вежысь).

24. Быдлунъя контроль нуöдан тшöкыдлунсö урчитö Министр.

25. Государственнöй мог збыльмöдан тырлун да качество бöрся контрольö пырö прöверкаяс нуöдöм, шыöдчысьяслысь правояс торкалöм аддзöм да бырöдöм, кöнi гижöма чина йöзлöн решениеяс, вöчöмтор (вöчтöмтор) вылö норасьöмъяс.

Нуöдöм прöверкаяс серти, кор аддзöны шыöдчысьяслысь правояс торкалöм, кыскöны мыжаясöс кывкутöмö Россия Федерацияса законодательство серти.

26. Экологическöй экспертиза юкöнын олöмö пöртысь власьт федеральнöй орган:

контролируйтö да дöзьöритö, тырвыйö-ö да колана ногöн-ö Коми Республикаса вöр-ва озырлун да гöгöртас видзан министерство збыльмöдö сетöм уджмогъяссö аддзöм торкалöмъяс бырöдöм йылысь, а сiдзжö чина йöзöс, кодъяс збыльмöдöны сетöм уджмогъяс кузя обязанносьтъяс, кывкутöмö кыскöм йылысь предписаниеяс сетан правоöн;

дöзьöритö, кыдзи пöртöны олöмö Россия Федерацияса субъектъяслöн госуарственнöй власьт органъясöн сетöм уджмогъяс кузя примитöм нормативнöй правовöй актъяс индöм нормативнöй правовöй актъяс бырöдöм йылысь либö сэтчö вежсьöмъяс пыртöм йылысь быть збыльмöдöм вылö предписаниеяс сетан правоöн;

колана дырйи дасьтö да пыртö Россия Федерацияса Правительствоын решение примитöм вылö Россия Федерацияса субъектъяслöн государственнöй власьт органъяслысь лöсялана уджмогъяс мырддьöм йылысь вöзйöмъяс;

индö, мый йылысь да кутшöм форма серти колö сетны сетöм уджмогъяс олöмö пöртöм йылысь отчётносьтсö, колана дырйи индö прогнознöй лыдпасъяс.

**V. Чина мортлöн вöчöмтор (вöчтöмтор), а сiдзжö государственнöй мог збыльмöдiгöн сыöн примитöм решение обжалуйтан пöрадок**

27. Государственнöй экологическöй экспертиза вылö заказчиклöн эм право Коми Республикалöн вöр-ва озырлун министерствоса чина йöзлысь вöчöмтор (вöчтöмтор), а сiдзжö государственнöй мог збыльмöдiгöн решениеяс обжалуйтны ёрдöдз да ёрд пöрадок серти.

28. Заказчиклöн эм право шыöдчыны норасьöмнас аслыс либö мöдöдны сiйöс гижöмöн.

29. КР вöр-ва министерствоын Заказчикöс ас сёрнинас примитöны юрнуöдысьяс да та вылö уполномочитöм чина йöз. Сёрниа норасьöмсö пыртöны Заказчиклöн ас сёрниöн примитан карточкаö. Сэк, кор сёрниа норасьöмын висьталöм фактъясыс да лоöмторъясыс лоöны збыльöн да оз корны содтöд прöверитöм, Заказчиклöн сöгласитчöм серти норасьöм вылö вочакывсö вермöны сетны ас сёрниöн примитiгöн устнöя, мый йылысь гижöны Заказчиклöн ас сёрниöн примитан карточкаын. Мукöд случай дырйи норасьöмын пуктöм юалöмъяс кузя сетöны гижöмöн вочакыв.

Ас сёрнинаныс примитöны ос сёрниöн шыöдчигöн либö телефон пыр татшöм телефонъяс кузя: (код 8-8-212) 24-07-44 (водзвежöс), 44-84-35 (экологическöй экспертиза юкöн).

Шыöдчысьлы юöртöны примитан кадпас, кад, места йылысь, примитысь чина мортлöн ов, ним, вич йылысь.

30. Государственнöй мог збыльмöдiгöн КР вöр-ва министерствоса чина йöзлöн вöчöмтор (вöчтöмтор) вылö гижöда шыöдчöм (норасьöм) видлалöны гижöда шыöдчöм (норасьöм) регистрируйтан лунсянь 30 лун чöжöн.

31. Шыöдчöм (норасьöм) видлалан помшуöмъяс серти Министр примитö шыöдчысьлысь корöмсö могмöдöм йылысь, либö шыöдчöмсö (норасьöмсö) могмöдны öткажитöм йылысь решение.

Гижöмöн вочакыв, кöнi пасйöма шыöдчöм (норасьöм) видлалан помшуöмъяс, мöдöдöны шыöдчысьöн индöм пошта инпас серти либö сетöны сылы мöд позяна способöн.

32. Сэк, кор гижöда шыöдчöмын (норасьöмын) абу индöма шыöдчысьлöн ов, либö юридическöй кывкутысьлöн ним, кодi мöдöдiс шыöдчöмсö (норасьöмсö), да пошта инпас, мый серти колö мöдöдны вочакывсö, шыöдöчöм (норасьöм) вылö вочакывсö оз сетны.

33. Кор воö гижöда шыöдчöм (норасьöм), кöнi эмöсь ёрччана либö увтыртана кывъяс, государственнöй органлöн эмбурлы грöзитöм, Коми Республикаса вöр-ва озырлун министерствоса чина мортлöн, а сiдзжö сылöн семьяö пырысьяслöн эмбурлы, олöмлы, дзоньвидзалунлы, сэки Коми Республикаса вöр-ва озырлун да гöгöртас видзан министрерстволöн эм право кольны норасьöмсö сэнi юалöмъяс серти вочавидзтöг да юöртны шыöдчöм (норасьöм) ыстысь шыöдчысьлы лёк вöчöм могысь правоöн вöдитчыны позьтöмлун йылысь.

Сэк, кор гижöда шыöдчöмсö (норасьöмсö) он вермы лыддьыны, сэки шыöдчöм (норасьöм) вылö вочакывсö оз мöдöдны, мый йылысь юöртöны шыöдчöм (норасьöм) ыстысь шыöдчысьлы, сылысь овсö, либö юридическöй кывкутысьлысь нимсö да пошта инпассö позьö кö лыддьыны.

Кор гижöда шыöдчöмын (норасьöмын) эм юалöм, мый вылö унаысь нин вöлi сетлöма гижöмöн вочакыв водзынджык мöдöдлöм шыöдчöмъяскöд (норасьöмъяскöд) йитöдын, да та дырйи шыöдчöмын оз вайöдсьыны выль помкаяс да лоöмторъяс, сэки Министрлöн, либö та вылö уполномочитöм чина мортлöн эм право примитны öчереднöй шыöдчöмлöн (норасьöмлöн) подувтöмлун йылысь да тайö юалöм кузя шыöдчыськöд переписка дугöдöм йылысь решение. Тайö решение йывсьыс юöртöны шыöдчöмсö (норасьöмсö) мöдöдысь шыöдчысьлы.

Сэк, кор шыöдчöмын (норасьöмын) сетöм юалöм кузя оз позь сетны вочакывсö государственнöй либö федеральнöй оланпасöн видзан мукöд гусятор кутысь юöр йöзöдтöг, шыöдчысьлы, коді мöдöдіс шыöдчöмсö (норасьöмсö), юöртöны, мый сетöм юалöм кузя вочакывсö сетны оз позь индöм юöръяссö йöзöдны позьтöмлун вöсна.

Сэк, кор помкаяссö, мый серти шыöдчöмын (норасьöмын) сетöм юалöмъяс кузя вочакывсö абу вöлі сетöма, водзö вылö лоö бырöдöма, шыöдчысьлöн эм право выльысь мöдöдны Коми Республикаса вöр-ва министерствоö шыöдчöмсö (норасьöмсö).

34. Коми Республикаса вöр-ва министерстволöн чина йöзлöн административнöй процедураяс (административнöй действиеяс) збыльмöдöмкöд йитчöм вöчöмтор (вöчтöмтор) вылö норасьöмсö, мый индöма тайö Административнöй регламентöн, мöдöдöны Коми Республикаса вöр-ва озырлун да гöгöртас видзöм кузя министрлы.

35. Шыöдчысь вермö обжалуйтны государственнöй мог збыльмöдiгöн примитöм решениеяссö, Коми Республикаса вöр-ва министерстволöн чина йöзöн вöчöмторсö (вöчтöмторсö) да решениесö ёрд пöрадок серти Россия Феднерацияса законодательствоöн индöм кадколастö.

Сэк, кор шыöдчысьлöн видзöдлас серти государственнöй мог збыльмöдiгöн примитöм решениеясыс Коми Республикалöн вöр-ва министерствоса чина йöзлöн вöчöмтор (вöчтöмторйыс) торкö сылысь правояссö да оланпас серти интересъяссö, шыöдчысь вермö индöм ногöн шыöдчыны Коми Республикаса арбитражнöй ёрдö либö öтув юрисдикцияа ёрдö.

Шыöдчöм позьö сетны Коми Республикаса арбитражнöй ёрдö либö öтув юрисдикцияа ёрдö куим тöлысь чöжöн сiйö лунсянь, кор гражданинлы, организациялы лоö тöдса сылöн правояс да оланпас серти интересъяс торкалöм йылысь.

Исакова 39 205 пас